Maak 'n ekstra geldjie in jou vrye tyd (sonder om aanlyn te werk) - Jou Geld | Solidariteit WêreldJou Geld | Solidariteit Wêreld
Tuis › Artikels › Maak 'n ekstra geldjie in jou vrye tyd (sonder om aanlyn te werk)
'n Ekstra geldjie is nooit te versmaai nie, en die meeste mense kan doen met 'n werkie wat hulle na-ure vir 'n byverdienste kan doen. Daar is baie Suid-Afrikaners wat dringend hulle salarrisse moet aanvul, en sommige van hulle voel nie gemaklik daarmee om aanlyn te werk nie of beskik nie oor die nodige spaargeld om 'n kursus te doen of duur toerusting aan te skaf nie.
Die eerste stap is om te kyk wat jy reeds kán doen en dit tot jou finansiële voordeel te gebruik. Bak jy lekker koekies? Verkoop hulle aan jou bure, vriende, of deur die tuisnywerheid!
Hier volg 'n klompie idees wat jou óf niks nie óf min sal kos om mee af te skop.
Gaan doen inkopies vir mense en lewer dit dan by hulle huise af. Dit is harde werk, maar jy moet in elk geval vir jouself kos gaan koop. Jy kan net sowel geld maak terwyl jy geld uitgee.
Leer swanger vrouens of nuwe mammas die basiese beginsels van babasorg. Baie nuwe ouers bly vêr van hulle families af en voel heeltemal verlore wanneer hulle baba gebore word. Jy kan hulle wys hoe om baba te bad, windjies uit te vryf, toe te draai, warm aan te trek, brandboudjies te behandel, koors te neem ens. Indien jy noodhulp- of mediese opleiding het, kan jy die ouers leer hoe om basiese mediese sorg toe te pas.
Het jy 'n pragtige tuin en is jy passievol oor tuinmaak? Jy kan dieselfde vir jou bure doen. Dit kan jou van 'n goeie ekstra inkomste voorsien.
Indien jy egter nie baie van tuinmaak weet nie maar 'n bobaas snoeier is, kan jy ander mense hiermee help vir 'n fooi. Die meeste mense het geen idee hoe om hulle eie bome en struike te snoei nie.
Is jy goed daarmee om blomme te rangskik? Jy kan die blommerangskikkings vir partytjies, korporatiewe geleenthede en selfs troues doen.
Het jy jare se ondervinding om dinge in jou eie huis reg te maak? Jy kan geld maak deur dit vir ander ook te doen. Daar is mensies wat nie eens hulle eie gloeilampe kan omruil nie en bereid is om iemand te betaal om dit vir hulle te doen.
Organiseer mense se deurmekaar huise vir hulle.
Raam foto's of skilderye. Indien jy dit reeds suksesvol vir jouself gedoen het, kan jy dit vir ander ook doen.
Enkellopende mense voel nie altyd veilig nie en die buurman is nie altyd beskikbaar om te help nie. Jy kan 'n maandelikse fooi vra om daar te wees wanneer jou kliënte by hulle huise aankom na werk, en om seker te maak dat hulle veilig by hulle huise ingaan, of jy kan saam met hulle gaan draf as hulle nie gemaklik voel om dit alleen te doen nie. Jy sal natuurlik self fiks moet wees om hierdie diens te kan verskaf, sodat jou kliënt nie vir jou weghardloop nie!
Besit jy 'n kombi of minibus? Jy kan teen 'n minimale bedrag jou PDP-lisensie bekom en dan kinders by die skool gaan aflaai en optel en weer veilig by hulle huise besorg.
Pas mense se huise op wanneer hulle met vakansie gaan.
Enige produk wat jy kan maak en verkoop, kan vir jou 'n ekstra geldjie inbring.
Koop ou meubels by mense, herstel en restoureer dit, en verkoop dit dan teen 'n wins.
Jy kan ook versamelstukke teen 'n minimale bedrag by tweedehandse winkels koop en dan herverkoop.
Indien jy oor 'n goeie kamera beskik en 'n oog het vir 'n goeie foto-oomblik, kan jy jouself as 'n fotograaf uithuur.
Is jy 'n onderwyser? Jy kan ekstra klasse aanbied vir kinders wat sukkel met hulle skoolwerk. Selfs al is jy nie 'n onderwyser nie, kan jy klasse aanbied in enigiets waarmee jy self goed is: hoe om koek te bak en versier, hoe om 'n venster te vervang, hoe om naaldwerk te doen ens.
Die meeste mense het 'n klomp items, of dan ten minste 'n paar, wat hulle nooit gebruik nie. Gaan deur jou kaste en motorhuis en haal alles uit wat net staan en stof opgaar. Jy kan al hierdie items verkoop en 'n lekker geldjie maak.
Hef 'n fooi om ander mense se goed vir hulle te verkoop. Baie mense hou niks daarvan om goed te probeer verkoop nie, maar sit met onnodige items waarvan hulle graag ontslae wil raak. Jy kan hulle hiermee help.
Daar is altyd iets wat mens kan doen om 'n geldjie te maak, selfs al is dit net vir broodgeld. Kyk wat jy tot jou beskikking het en moet nooit voel dat dit te min is om mee te werk nie. Begin êrens, en leer meer namate jy vorder.